‘ઐતિહાસિક’ વિષયની વાત કરું તો આ નાટકથી આપણામાં ‘સ્વત્વ અને અસ્મિતા’ માટે ગર્વ અને ગૌરવની લાગણી ઉદ્ભવે છે. ભારતના ઇતિહાસને પરાજયોનો ઇતિહાસ તરીકે પ્રસ્તુત કરનારા ‘છદ્મ’ ઇતિહાસકારોને આ નાટક કૃતિ દ્વારા પ્રત્ત્યુત્તર આપે છે. ભારતભૂમિને ઘમરોળનારા વિદેશી આક્રાંતાઓને એક હિન્દુ નરકેસરી કેવી વિકટ પરિસ્થિતિઓમાં ધૂળ ચાટતા કરી દે છે તે પ્રસંગો આપણા ભવ્ય ઇતિહાસનું દર્શન કરાવે છે. આજે પણ અનેક વિપરીત પરિસ્થિતિઓ સામે ઝઝૂમી રહેલા, જાતિવાદ-ભાષાવાદના દૂષણોથી ગ્રસ્ત આપણા સમાજ માટે અઢારેય વર્ણના લોકોને સંગઠિત કરીને રાષ્ટ્રને કેવી રીતે ઉન્નત બનાવી શકાય છે તે આપણને છત્રપતિ શિવાજી મહારાજનાં જીવન-કર્તૃત્વ ઉપરથી જાણવા મળે છે. તેથી આ નાટક આજે પણ એટલું જ પ્રસ્તુત છે. આ નાટક જોઈને આપણને પ્રેરણા મળે છે કે આપણે આપણા સમાજને સંગઠિત બનાવીને જ આપણા રાષ્ટ્રને પરમ વૈભવશાળી અને સામર્થ્યવાન બનાવીએ. આપણો આ ભવ્ય ઇતિહાસ આપણા વર્તમાનને ઘડે છે અને ભવિષ્યનું નિર્માણ કરે છે. છત્રપતિ શિવાજી મહારાજનું જીવન એટલું અલૌકિક અને દિવ્ય છે કે આપણને તેમાંથી શ્રેષ્ઠ વ્યક્તિ, નાગરિક બનવાના સર્વ ગુણો પ્રાપ્ત થાય છે. તે સંદર્ભમાં આ નાટક અત્યંત મહત્ત્વનું છે.